อัดเงินพยุงข้าว4หมื่นล.
ธ.ก.ส. ทุ่มอีก 4.2 หมื่นล้านบาท ช่วยพยุงราคาข้าวเปลือกนาปี ไทยหลุดแชมป์ส่งออก
12 พ.ย. 2558

ธ.ก.ส. ทุ่มอีก 4.2 หมื่นล้านบาท ช่วยพยุงราคาข้าวเปลือกนาปี ไทยหลุดแชมป์ส่งออก
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า คณะกรรมการธนาคารมีมติเห็นชอบให้ ธ.ก.ส.ออกมาตรการช่วยเหลือเกษตรกรในการดูแลรักษาเสถียรภาพราคาข้าวเปลือกนาปี ปีการผลิต 2558/2559 จำนวนทั้งสิ้น 3 โครงการ ประกอบด้วยโครงการลดดอกเบี้ยเงินกู้ให้เกษตรกรผู้ปลูกข้าว ปีการผลิต 2558/2559 สำหรับเกษตรกรลูกค้าที่มีหนี้เงินกู้เพื่อการผลิตข้าว ปีการผลิต 2558/2559 รายละไม่เกิน 8 หมื่นบาท จะได้รับการลดดอกเบี้ย 3% ระยะเวลาไม่เกิน 6 เดือน โดยรัฐบาลชดเชยดอกเบี้ยเงินกู้ให้แก่ ธ.ก.ส.แทนเกษตรกร
นอกจากนี้ มีโครงการสินเชื่อเพื่อรวบรวมข้าวและสร้างมูลค่าเพิ่มโดยสถาบันเกษตรกร ปีการผลิต 2558/2559 โดย ธ.ก.ส.ให้สินเชื่อแก่สถาบันเกษตรกรเพื่อรวบรวมข้าวเปลือกเพื่อการจำหน่ายและเพื่อการแปรรูป วงเงิน 1.25 หมื่นล้านบาท โดย ธ.ก.ส.จะคิดดอกเบี้ยจากสถาบันเกษตรกรในอัตรา 2% และรัฐบาลรับภาระดอกเบี้ยแทนสถาบันเกษตรกรอีก 2%
มาตรการสุดท้าย คือ โครงการสินเชื่อชะลอการขายข้าวเปลือกนาปี ปีการผลิต 2558/2559 โดย ธ.ก.ส.จะจ่ายสินเชื่อชะลอการขายผลผลิต โดยใช้ข้าวเป็นหลักประกัน มีเป้าหมายเก็บข้าวเปลือกไว้ 2 ล้านตันข้าวเปลือก วงเงิน 2.67 หมื่นล้านบาท
สำหรับวงเงินสินเชื่อชะลอการขายที่เกษตรกรจะได้รับเป็นไปตามคุณภาพข้าวดังนี้ ข้าวเปลือกหอมมะลิ ตันละ 1.29-1.35 หมื่นบาท ข้าวเปลือกเหนียวเมล็ดยาว ตันละ 1.13 หมื่นบาท ข้าวเปลือกเหนียวเมล็ดคละ ตันละ 1.03 หมื่นบาท หากเกษตรกรเก็บข้าวเปลือกไว้ในยุ้งฉางตั้งแต่ 30 วันขึ้นไปเพื่อรอราคาและข้าวอยู่ในสภาพดี เกษตรกรจะได้ค่าเก็บรักษาข้าวอีกตันละ 1,000 บาท เริ่มตั้งแต่ 1 พ.ย.-ก.พ. 2559
นายเจริญ เหล่าธรรมทัศน์ นายกสมาคมผู้ส่งออกข้าวไทย กล่าวว่า กระทรวงเกษตรของสหรัฐ (ยูเอสดีเอ) ได้ประเมินตัวเลขส่งออกข้าวปี 2558 ว่า อินเดียจะส่งออกข้าวได้ทั้งหมด 11.50 ล้านตัน เป็นอันดับ 1 ของโลก รองลงมาคือ ไทย ส่งออกข้าวได้ 9 ล้านตัน จากปี 2557 ที่ไทยส่งออกข้าวอันดับหนึ่ง 10.97 ล้านตัน ส่วนเวียดนามเป็นอันดับสาม 6.2 ล้านตัน ปากีสถาน 4 ล้านตัน
ทั้งนี้ วันที่ 12 พ.ย.นี้ พล.อ.ประยุทธ์ จันทร์โอชา นายกรัฐมนตรี จะเดินทางลงพื้นที่ จ.อุบลราชธานี ซึ่งกระทรวงพาณิชย์จะสรุปและรวบรวมปัญหาเพื่อหาแนวทางและมาตรการสนับสนุนเกษตรกรต่อไป